Torsdag morgen kørte to biler sammen på Hadsundlandevej syd for Gistrup. Vejen blev spærret af mellem Gistrup og frakørslen mod Skovstrup, og det har givet kødannelser i morgentrafikken. Det var en yngre mand og en kvinde, som kørte sammen. Kvinden kunne selv komme ud af bilen, mens manden måtte iføres nakkekrave, før han kunne komme ud. Det fortæller Anders Brosbøl, indsatsleder ved Nordjyllands Beredskab. Ingen af de to bilister er tilsyneladende kommet alvorligt til skade, men de blev begge hentet af ambulancer og kørt til traumecenteret på sygehuset. Hadsundlandevej blev åbnet igen omkring klokken 07.45.

Opsummering:
Omkring klokken 07.20 torsdag morgen kørte to biler sammen på Hadsundlandevej. Vejen har været spærret af, men er nu åben igen.